Nainen sai kamppailusta pinnallisia vammoja rintoihinsa sekä eri puolille kehoaan. Henkiset vammat olivat vakavampia. Hän joutui neljäksi kuukaudeksi sairauslomalle.

Mies yllätti naisen tämän kotiovelle ja tunkeutui väkisin sisälle.

Nainen huusi ja pani kaikin keinoin vastaan. Se onnistui, sillä raiskaus jäi lopulta yritykseksi.

Hovioikeus on nyt tuominnut 1983 syntyneen turvapaikanhakijan vankilaan.

Hovioikeus ei muuttanut käräjäoikeudentuomiota; nykyään 34-vuotias turvapaikanhakija joutuu puoleksitoista vuodeksi vankilaan. KALLE LYDMAN

Tapaus sattui keskellä lauantaipäivää eteläsuomalaisessa pikkukaupungissa tammikuussa 2016. Kaksi turvapaikanhakijaa tuli sattumalta koiraansa ulkoiluttavaan naista vastaan.

Naisen mukaan toinen miehistä pyysi saada tulla oluelle hänen kotiinsa. Nainen kieltäytyi, mutta suostui ottamaan miehen Facebook-kaverikseen.

Kolmekymppinen mies antoi naiselle oman kännykkänsä, johon nainen kirjoitti tietonsa.

Nainen lähti tämän jälkeen kävelemään kohti kotiaan. Vasta oman talonsa lähellä hän ymmärsi uuden " Facebook-kaverinsa " seuraavan häntä.

Mies pyysi päästä sisälle, jotta saisi vähän syötävää ja voisi käydä vessassa.

Kertomansa mukaan nainen kieltäytyi molemmista ja kehotti miestä menemään vastaanottokeskukseen. Keskustelu käytiin englanniksi, mutta kehottaessaan miestä poistumaan nainen totesi arabiaksi " jalla, jalla! " .

Riisti kännykän

Nainen avasi kotiovensa. Mahdollisesti hän uskoi tässä vaiheessa miehen lähtevän vapaaehtoisesti, koska asetti puhelimensa eteisen pöydällä.

Mies tuli kuitenkin perässä sisälle. Nainen yritti tavoitella puhelintaan soittaakseen hätänumeroon, mutta mies riisti kännykän hänen käsistään.

Naisen mukaan mies kävi nyt hyvin väkivaltaiseksi. Hän kävi kiinni naiseen ja repi pois tämän puseroa ja housuja.

Kertomansa mukaan nainen huusi niin kovaa kuin pystyi, jolloin mies pani kätensä hänen suunsa eteen sanoen " sshhh " .

Nainen yritti paeta takkahuoneeseen ja edelleen saunan oven kautta pois. Mies esti. He kamppailivat takkahuoneessa sekä eteisessä.

Koira luikki piiloon

Nainen jatkaa, että mies veti erektiossa olevan peniksensä esiin ja painoi hänen päätään alaspäin. Mies yritti viedä sukuelintään hänen suuhunsa.

Nainen suojasi suutaan molemmilla käsillään.

Suojaus onnistui, mutta seuraavaksi mies yritti raahata naista yläkertaan purren samalla rintojen yläosaan.

Nainen kertoo pelänneensä henkensä edestä. Hän pani vastaan muun muassa potkimalla.

Nainen yritti niin ikään kutsua koiraansa apuun. Koira ei tullut. Se oli ilmeisesti pelästynyt ja mennyt jonnekin piiloon.

Yhtäkkiä talon lankapuhelin oli soinut. Naisen onnistui napata sen luuri, hän huusi siihen apua, mutta toisessa päässä oli hiljaista.

Vaatteita hujan hajan

Tarkka tapahtumainkulku on epäselvää, mutta ilmeisesti nainen yritti uudelleen soittaa hätänumeroon. Hän totesi miehelle, että hänen miehensä on poliisi ja että tämä on tulossa paikalle.

Nainen kertoi käräjäoikeudelle, että ilmeisesti mies säikähti tätä väitettä.

Raiskaaja poistui talosta.

Nainen kertoo olleensa shokissa. Hän soitti heti kahdelle läheiselleen sekä hätäkeskukseen.

Miespuolinen läheinen tuli paikalle. Talossa näkyi hänen todistuskertomuksen mukaan kamppailun jälkiä: matot olivat kasassa, naisen vaatteita oli hujan hajan, yksi taulu oli pudonnut, muita oli vinossa ja pesuhuoneessa kosmetiikkatuotteita oli pudonnut alas.

Myönsi käyneensä talossa

Poliisit tulivat niin ikään paikalle. He veivät naisen niine vaatteineen lääkärin vastaanotolle. Lääkäri totesi naisen saamat vammat ja kirjasi ne ylös.

Naisen rinnoista otettiin DNA-näyte, joka myöhemmin laboratoriossa täsmäsi raiskauksen yrityksestä epäillyn 32-vuotiaan turvapaikanhakijan DNA:han.

32-vuotias sai syytteen raiskauksen yrityksestä.

Turvapaikanhakija kiisti syytteen. Hän myönsi olleensa humalassa, keskustelleensa naisen kanssa ja käyneensä tämän asunnossa vessassa. Mitään seksuaalista ei kuitenkaan ollut tapahtunut.

5 000 euron korvaukset

Käräjäoikeus ei uskonut syytettyä. Syytteen puolesta puhuivat paitsi DNA-tunniste myös naisen yksityiskohtainen ja muuttumaton kertomus, kahden todistajan kertomukset sekä lääkärinlausunnot.

Oikeus katsoi vastaajan syyllistyneen raiskauksen yritykseen.

Teko on lajissaan varsin törkeä. Törkeyttä lisäsi se, että rikos oli tapahtunut keskellä päivää ja se, että 32-vuotias oli tunkeutunut naisen kotiin sekä kohdistanut tähän väkivaltaa.

Oikeus katsoi, ettei 32-vuotiaan puolentoista vuoden vankeusrangaistus voi olla ehdollinen. Rangaistus on ehdoton.

Uhrilleen miehen tulee maksaa korvausta kärsimyksestä kaksituhatta euroa ja korvausta tilapäisestä haitasta kolmetuhatta euroa.

Vankila odottaa

Käräjäoikeus ei määrännyt 32-vuotiasta vangittavaksi. Tämä valitti asiassa hovioikeuteen vaatien syytteen hylkäämistä tai ainakin rangaistuksen lieventämistä ehdolliseksi.

Hovioikeus on nyt käsitellyt jutun uudelleen kuullen samat todistajat kuin käräjäoikeuskin.

Hovioikeus katsoi keskiviikkona antamallaan ratkaisulla käräjäoikeuden tuomion olevan oikea. Hovioikeus muutti vain tuomitulle määrättyjä todistelukustannuksia.

Hovioikeuden tuomiolla nykyään 34-vuotias mies joutuu vankilaan. Vuoden ja kuuden kuukauden rangaistuksesta hänen tulee kärsiä ainakin puolet.